**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-4719-10/18**

**Podgorica, 27.09.2018.**

Na osnovu člana 47 stav 2 Zakona o zaštiti podataka o ličnosti ( „Sl. list CG“ br. 79/08, 70/09 , 44/12 i 22/17), odlučujući po Zahtjevu za zaštitu prava XX iz Podgorice, br. 05-18-4719-1/18 od 10.05.2018. godine, Savjet Agencije za zaštitu ličnih podataka i slobodan pristup informacijama, je na sjednici održanoj dana 21.09.2018. godine donio

**R J E Š E N J E**

1. Usvaja se Zahtjev za zaštitu prava XX iz Podgorice, br. 05-18-4719-1/18 od 10.05.2018. godine, kao osnovan.
2. Zapisnikom o izvršenom nadzoru, br. 05-18-4719-3/18 od 23.05.2018. godine, utvrđeno je da je subjekt nadzora Služba za zajedničke poslove Glavnog grada Podgorice, suprotno članu 2 stav 2 i članu 33 Zakona o zaštiti podataka o ličnosti, zadržavala identifikacione dokumente posjetilaca.
3. Subjekt nadzora je postupio po ukazanom iz Zapisnika o nadzoru, br. 05-18-4719-3/18 od 23.05.2018. godine, što je utvrđeno Zapisnikom o kontrolnom nadzoru, br.05-18-4719-8/18 od 11.07.2018.godine.

**O b r a z l o ž e nj e**

Agenciji za zaštitu ličnih podataka i slobodan pristup informacijama obratio se XX iz Podgorice, Zahtjevom za zaštitu prava br. 05-18-4719-1/18 od 10.05.2018. godine, kojim se ukazuje na navodnu nezakonitu obradu ličnih podataka od strane Službe za zajedničke poslove Glavnog grada Podgorica. U Zahtjevu se u bitnom ukazuje na nezakonitu obradu ličnih podataka od strane službenika na prijavnici Skupštine Glavnog grada, vezano za zadržavanje ličnih dokumenata posjetilaca dok se isti nalazi u službenim prostorijama ovog organa.

Shodno članu 66 Zakona o zaštiti podataka o ličnosti postupajući kontrolor je izvršio nadzor u cilju utvrđivanja činjeničnog stanja vezano za zakonitost obrade ličnih podataka, na osnovu koga je sačinjen Zapisnik o izvršenom nadzoru, br. 05-18-4719-3/18 od 23.05.2018. godine.

Predmetnim Zapisnikom o nadzoru, je u bitnom, utvrđeno sljedeće: da službenik prijemne službe vodi dnevnu evidenciju ulasaka i izlaska posjetilaca shodno Uputstvu o postupanju organa Uprave Glavnog grada sa strankama; da se na osnovu identifikacionog dokumenta koji službenik prijemne službe uzima od posjetioca Skupštine Glavnog grada, upisuju sljedeći podaci: ime i prezime posjetioca, br. lične karte ili pasoša, datum i vrijeme ulaska/izlaska, kod koga ide posjetilac. Uvidom u knjigu evidencije, utvrđeno je da je vrsta podataka koja se upisuje identična prednje navedenom iskazu evidentičara odjeljenja obezbjeđenja; da se evidencija vodi u papirnoj formi na obrascima koji se popunjava za svaki dan posebno i isti se arhivira u zasebnoj prostoriji koja je pod ključem; da se obrasci čuvaju dvije godine, zatim se uništavaju. Nadzorom je utvrđeno da subjekt nadzora nema u zadržanih identifikacionih dokumenta. Nadalje, uvidom u Uputstvo o postupanju organa Uprave Glavnog grada sa strankama od jula 2009. godine konstatovano je da je u poglavlju

V - Način prijema stranaka u tački pod rednim brojem 2 uređeno da: ‘‘Službenik prijemne službe izdaje propusnicu za ulazak, odnosno prijem stranaka u službene prostorije, zadržava ličnu kartu ili drugu ispravu i upućuje kod ovlašćenog službenika”.

Nadzorom je takodje utvrđeno da subjekt nadzora nije dostavio obavještenje Agenciji o vođenju predmetne Evidencije ulaska/izlaska posjetilaca iz službenog prostora shodno obavezi iz člana 27 Zakona o zaštiti podataka o ličnosti.

Na osnovu utvrđenog činjeničnog stanja, Zapisnikom o izvršenom nadzoru konstatovano je sljedeće: Knjiga evidencija ulazaka i izlazaka predstavlja zbirku ličnih podataka u smislu člana 9 stav 1 tačka 3 Zakona o zaštiti podataka o ličnosti. Pravni osnov za vođenje evidencije predviđen je članom 33 Zakona o zaštiti podataka o ličnosti kojim je propisano da radi zaštite lične i imovinske bezbjednosti poslovnog, odnosno službenog prostora, javni sektor, privredno društvo, drugo pravno lice i preduzetnik može zahtijevati od lica koje ulazi u poslovni, odnosno službeni prostor da: 1) saopšti razlog ulaska u poslovni, odnosno službeni prostor; 2) da lične podatke; 3) stavi na uvid identifikacioni dokument, ako je to potrebno.

Identifikacioni dokument iz stava 1 tačka 3 ovog člana je dokument o utvrđivanju identiteta izdat u skladu sa zakonom. Lični podaci iz stava 1 tačka 2 ovog člana su lično ime, vrsta i broj identifikacionog dokumenta, prebivalište ili boravište, adresa i zaposlenje. S tim u vezi , konstatuje se da subjekt nadzora obrađuje lične podatke u većem obimu nego što je potrebno da bi se postigla svrha obrade na način što zadržava identifikacioni dokumenat posjetioca, što je suprotno članu 2 stav 2 Zakon o zaštiti podataka o ličnosti. Subjekt nadzora je donio Pravilnik obrade i zaštite podataka o ličnosti br. 1-032/12- 342 od 02.02.2012. godine. Takođe, subjekt nadzora nije uspostavio Evidenciju podataka o zbirci ličnih podataka- Knjiga ulazaka i izlazaka za posjetioce, shodno članu 26 Zakona o zaštiti ličnih podataka, niti je prije uspostavljanja zbirke ličnih podataka dostavio obavještenje o vođenju evidenciji Agenciji kao nadzornom organu shodno obavezi iz člana 27 ovog Zakona.

Zapisnikom o nadzoru br. 05-18-4719-3/18 od 23.05.2018. godine je ukazano: da subjekt nadzora prestane sa praksom zadržavanja ličnih karata, jer zadržavanje identifikacionih dokumenata predstavlja direktno kršenje odredbi Zakona o zaštiti podataka o ličnosti (čl.2 stav 2 ); da izmjeni Uputstvo o postupanju organa uprave Glavnog grada sa strankama na način da se u poglavlju V -Način prijema stranaka, tačka 2izbrišu riječizadržava ličnu kartu ili drugu ispravu, saglasno članu 2 stav 1 i 2 Zakona o zaštiti podataka o ličnosti; da shodno članu 27 Zakona o zaštiti podataka o ličnostidostavi obavještenje o formiranoj zbirki ličnih podataka - knjiga ulazaka i izlazaka za posjetioce na osnovu Pravilnika obrascu i načinu vođenja evidencije podataka o zbirkama podataka o ličnosti (SI.list CG, br. 73/10).

Glavni Grad – Podgorica, Služba za zajedničke poslove je aktom, br.17-032/18-2394/1 od 14.06.2018.godine obavijestila Agenciju da je postupila po ukazanom iz Zapisnika o nadzoru 05-18-4719-3/18 od 23.05.2018.godine.

Dana 11.07.2018. godine je izvršen kontrolni nadzor i tom prilikom je sačinjen Zapisnik o kontrolnom nadzoru, br. 05-18-4719-8/18 od 11.07.2018. godine u kojem je konstatovano: da je izmjenjeno Uputstvo o postupanju organa uprave Glavnog grada sa strankama na način da su u poglavlju V “Način prijema stranaka”, tačka 2 izbrisane riječi “zadržava ličnu kartu ili drugu ispravu“, saglasno članu 2 stav 1 i 2 Zakona o zaštiti podataka o ličnosti; da je subjekt nadzora uspostavio Evidenciju podataka o zbirci ličnih podataka- Knjiga ulazaka i izlazaka za posjetioce, shodno članu 26 Zakona o zaštiti podataka o ličnosti, kao i da je dostavio obavještenje o vođenju evidenciji Agenciji kao nadzornom organu shodno obavezi iz člana 27 ovog Zakona; da subjekt nadzora nema zadržanih identifikacionih dokumenta, saglasno članu 2 stav 2 Zakona o zaštiti podataka o ličnosti.

Nakon razmatranja spisa predmeta, navoda iz Zapisnika o izvršenom nadzoru i Zapisnika o kontrolnom nadzoru, Savjet Agencije je shodno, članu 47 stav 2 Zakona o zaštiti podataka o ličnosti, odlučio kao u dispozitivu.

Članom 2 stavovi 1 i 2 Zakona o zaštiti podataka o ličnosti propisano je da se lični podaci moraju obrađivati na pošten i zakonit način i ne mogu se obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom. Zaštita ličnih podataka obezbjeđuje se svakom licu bez obzira na državljanstvo, prebivalište, rasu, boju kože, pol, jezik, vjeru, političko i drugo uvjerenje, nacionalnost, socijalno porijeklo, imovno stanje, obrazovanje, društveni položaj ili drugo lično svojstvo (član 4 Zakona). Članom 10 stav 1 Zakona definisano je da se obrada ličnih podataka može vršiti po prethodno dobijenoj saglasnosti lica čiji se podaci obrađuju. Kao pravni osnov za obradu ličnih podataka, saglasnost mora biti slobodno data i utemeljena na informacijama o namjeni obrade kao i pristanak da se lični podaci obrađuju za određenu namjenu (član 9 stav 1 tačka 6 ovog Zakona).

U postupku spovedenog nadzora jasno i nedvosmisleno je utvrđeno da je Služba za zajedničke poslove Glavnog grada Podgorica, bez pravnog osnova vršila obradu ličnih podataka na način što su od strane službenika na prijavnici Skupštine Glavnog grada zadržavani identifikacioni dokumenti posjetilaca i što podnosiocu Zahtjeva nije omogućen ulaz u službene prostorije jer je isti ukazao na nezakonitost zadržavanja njegovog identifikacionog dokumenta. Članom 33 Zakona o zaštiti podataka o ličnosti propisan je način obrade ličnih podataka prilikom ulaska i izlaska iz službenog prostora kojim je pored ostalog predviđeno isključivo vršenje uvida u identifikacioni dokument i unos podataka a nikako zadržavanje dokumenata.

Savjet Agencije, na osnovu izloženog, ocjenjuje da su utvrđene nepravilnosti u obradi ličnih podataka, kao i da je subjekt nadzora postupio po ukazanom iz Zapisnika o nadzoru odnosno otklonio nepravilnosti u obradi ličnih podataka, što je konstatovano Zapisnikom o kontrolnom nadzoru.

Imajući u vidu prednje navedeno odlučeno je kao u dispozitivu Rješenja.

**Uputstvo o pravnoj zaštiti:** Protiv ovog Rješenja može se pokrenuti upravni spor pred Upravnim sudom u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**

**Dostavljeno:**

- XX

- Službi za zajedničke poslove Glavnog grada Podgorica

- Odsjeku za nadzor

- Odsjeku za predmete i prigovore